b'\n_START_ARTICLE_\nApocalipsa lui Ezdra\n_START_SECTION_\nManuscrisul\n_START_PARAGRAPH_\nThilo o men\xc8\x9bioneaz\xc4\x83 \xc3\xaen prolegomenele la "Faptele lui Toma", dar nu se \xc8\x99tie cu certitudine dac\xc4\x83 este sau nu vorba despre "4 Ezdra". P\xc4\x83r\xc8\x9bi din aceast\xc4\x83 lucrare au fost publicate de dr. Hase de la Biblioteca din Paris, dar la vremea aceea p\xc4\x83reau s\xc4\x83 fac\xc4\x83 parte din lucr\xc4\x83ri diferite. "Apocalipsa lui Ezdra" s-a p\xc4\x83strat cel mai bine \xc3\xaentr-o traducere etiopian\xc4\x83. Manuscrisul dateaz\xc4\x83 din secolul al XV-lea, iar por\xc8\x9biunile mai vechi sunt foarte greu de descifrat. Au existat cu siguran\xc8\x9b\xc4\x83 versiuni \xc3\xaen greac\xc4\x83, care trebuie s\xc4\x83 fi fost traduceri ale unui text \xc3\xaen ebraic\xc4\x83 redactat pe la sf\xc3\xa2r\xc8\x99itul secolului I d.H. (dup\xc4\x83 unele opinii, secolul al II-lea sau al III-lea d.H.), dar nici una nu s-a p\xc4\x83strat, cu excep\xc8\x9bia versiunilor t\xc3\xa2rzii \xc3\xaen limba latin\xc4\x83. Sunt cunoscute dou\xc4\x83zeci \xc8\x99i unu de manuscrise con\xc8\x9bin\xc3\xa2nd aceast\xc4\x83 apocalips\xc4\x83, cele mai multe dat\xc3\xa2nd din secolele XVII-XIX. S\xc4\x83 mai preciz\xc4\x83m c\xc4\x83 textul nu a figurat printre scrierile de la Marea Moart\xc4\x83. \xc3\x8en "Apocalypses Apocryphae" a lui Tischendorf, lucrarea se g\xc4\x83se\xc8\x99te la pp. xxix-xxxiii.\n_START_SECTION_\nPovestea\n_START_PARAGRAPH_\nProfetul Ezdra este plin de uimire \xc3\xaen fa\xc8\x9ba tainelor vie\xc8\x9bii \xc8\x99i \xc3\xael \xc3\xaentreab\xc4\x83 pe Dumnezeu despre toate lucrurile; \xc3\xaens\xc4\x83 ceea ce \xc3\xael tulbur\xc4\x83 cel mai mult sunt suferin\xc8\x9bele pe care le \xc3\xaendur\xc4\x83 p\xc4\x83c\xc4\x83to\xc8\x99ii. \xc3\x8entruc\xc3\xa2t ace\xc8\x99tia au p\xc4\x83c\xc4\x83tuit ca urmare a c\xc4\x83derii lui Adam, soarta lor e considerat\xc4\x83 chiar mai rea dec\xc3\xa2t cea a f\xc4\x83pturilor lipsite de ra\xc8\x9biune. Descrierea chinurilor \xc3\xaendurate \xc3\xaen regiunile infernale este consemnat\xc4\x83 cu mult\xc4\x83 minu\xc8\x9bie. C\xc4\x83l\xc4\x83tor prin Tartar \xc8\x99i deopotriv\xc4\x83 invitat \xc3\xaen Ceruri, Ezdra implor\xc4\x83 de la Dumnezeu mil\xc4\x83 pentru cei p\xc4\x83c\xc4\x83to\xc8\x99i, insist\xc4\x83 \xc3\xaen acest sens \xc8\x99i chiar propune s\xc4\x83 se jertfeasc\xc4\x83 pentru izb\xc4\x83virea lor. \xc3\x8en cele din urm\xc4\x83 profetul \xc3\xae\xc8\x99i d\xc4\x83ruie\xc8\x99te duhul lui Dumnezeu, care a preg\xc4\x83tit pentru el coroana nemuririi.'